Tarifat amerikane ndaj Meksikës dhe imigracioni
Zyrtarët paralajmërojnë se vënia e tarifave ndaj Meksikës nuk do të ulë prurjet e emigrantëve që përdorin atë vend për të hyrë në Shtetet e Bashkuara.
Zyrtarët amerikanë dhe meksikanë paralajmërojnë se rritja e tarifave ndaj importeve të Meksikës, me qëllim frenimin e fluksit të emigrantëve nga Amerika Qendrore drejt kufirit amerikan, do të dëmtonte ekonomitë e të dy vendeve. Presidenti Donald Trump ka kërcënuar se do të vendosë tarifa prej 5 përqindësh ndaj të gjitha mallrave meksikane, duke filluar nga 10 qershori dhe do t’i rrisë ato në muajt në vijim deri në 25 përqind, nëse Meksika nuk ndalon ndjeshëm valën e emigrantëve drejt kufirit amerikan. Zyrtarët meksikanë pohojnë se tarifa amerikane do të dëmtonte ekonominë dhe do të kishte pak ndikim në pakësimin e emigracionit. Disa ligjvënës amerikanë pajtohen me këtë. Shteti amerikan i Teksasit dhe Meksika kanë një vijë kufitare prej më shumë se 2 mijë kilometra të gjatë. Ato janë të lidhura përmes rrugëve dhe urave ndërkombëtare. Ekonomitë e tyre varen nga një marrëdhënie e fortë tregtare, thotë senatori i Teksasit John Cornyn. Senatori thotë se problemi i emigracionit është rezultat i ligjeve të gabura të azilit në Shtetet e Bashkuara dhe se kjo çështje duhet trajtuar sa më parë. Udhëheqësi i pakicës demokrate në Senat, Chuck Schumer, thotë se administrata e zotit Trump e përkeqësoi krizën në kufirin jugor, duke shkurtuar ndihmat për vendet e Amerikës Qendrore. Ndërkohë, një delegacion i lartë nga Meksika theksoi kundërshtimin ndaj tarifave gjatë një konferece shtypi në Uashington. Marcelo Ebrard është Ministër i Jashtëm i Meksikës. Kryediplomati meksikan argumentoi se pa këto veprime, këtë vit do të kishte rreth çerek milioni më shumë emigrantë në kufirin amerikan. Ai tha se vënia e tarifave ndaj mallrave meksikane dhe anulimi i programeve të ndihmave për Amerikën Qëndrore nuk do të reduktonte flukset e emigracionit, por të do t’i rriste ato. Ministri i Bujqësisë së Meksikës, Victor Villalobos, foli për ndikimin e tarifave për të dy anët e kufirit. Zyrtarët meksikanë thanë se Shtetet e Bashkuara dhe Meksika kanë zhvilluar bisedime me vendet nga po vijnë emigrantët, veçanërisht El Salvadori, Guatemala dhe Hondurasi, me qëllimin për të reduktuar shkaqet kryesore të migrimit – krimi, varfëria dhe dhuna.